ગુજરાત ટેકનોલોજીકલ યુનિવર્સિટી (જીટીયુ)વાઇસ ચાન્સેલર પ્રો.(ડૉ) નવીન શેઠે પત્રકાર-મિલનમાં આ માહિતી આપતા કહ્યું હતું કે આ વર્ષે યોજાનારા સેન્ટ્રલ ટેકફેસ્ટમાં 40 ટેકનીકલ સ્પર્ધાઓ અને 15 નોન-ટેકનીકલ સ્પર્ધાઓ યોજાશે. મુખ્ય આકર્ષણોમાં રોબોટીક્સ સ્પર્ધા, ચેમ્પિયનશીપ, વર્કશોપ, તજજ્ઞો સાથે ચર્ચા, કવીઝ, વિશ્વયંત્ર જેવી વિવિધ પ્રકારની સ્પર્ધાઓનું આયોજન કરવામાં આવનાર છે. જેના દ્વારા વિદ્યાર્થીઓને તેઓની પ્રતિભા દર્શાવવા અને કૌશલ્યો વિકસાવવા માટે વિપુલ તકો ઊભી કરવાનું અમારૂં લક્ષ્ય છે. વિદ્યાર્થીઓમાં છુપાયેલી સર્જનાત્મક શક્તિને ખિલવીને વિશ્વ સમક્ષ દર્શાવવી એ જ શૈક્ષણિક સંસ્થાની ખરી ભૂમિકા છે. વર્ષ 2018ના ટેકફેસ્ટનું મુખ્ય ધ્યેય વિદ્યાર્થીઓમાં રહેલી સર્જનાત્મકતા અને સ્પર્ધાત્મકતાને રાજ્યસ્તરીય મંચ પૂરૂં પાડવાનો છે.